Այն, որ սա ասում է ռուս, այլ ոչ թե հայ պաշտոնյան, ընդհանրապես այլ օպերայից է: Բայց արի ու տես, որ հենց այսօր ՀՀ Հանրային ծառայությունները կարգավորող հանձնաժողովի նախագահ Ռոբերտ Նազարյանը բոլորովին այլ երգ էր հնչեցնում, երբ դուրս եկավ կառավարության շենքից: Նազարյանը նախկինի պես շարունակում էր պնդել, որ իրենց որոշման հիմքում տնտեսագիտորեն հիմնավորված փաստեր են։ «Սա նշանակում է, որ նաև տնտեսագիտորեն հավասարակշռվել է և՛ մատակարարի, և՛ սպառողների շահերը։ Հանձնաժողովի կողմից սահմանվել է այն նվազագույն շեմը, որից ցածր այլևս անհնար կլիներ ՀԷՑ-ի կամ էներգետիկայի համակարգի արտադրող կայանների անխափան, հուսալի շահագործումը»։ Իսկ այնուհետև Նազարյանն արտասանեց Կարասինից ոչ պակաս ազդեցիկ մի միտք. «Եթե սակագինը մեկ լումայով իջեցնելու հնարավորություն գտնեինք, կանեինք դա»: